Débora de Araújo Seabra de Moura

Débora de Araújo Seabra de Moura (Natal, 1981eko uztailaren 15a) brasildar irakasle eta idazlea da. Downen sindromea duen lehen irakaslea da Brasilen eta Latinoamerika osoan, eta desgaitasuna duten pertsonen hezkuntzan eta gizartean inklusioaren alde borrokatzen da.

 Bizitza 
Débora de Araújo Seabra de Moura Natalen jaio zen, Iparraldeko Rio Grande estatuan, José Robério Seabra de Moura psikiatraren eta Margarida Seabra de Moura abokatuaren alaba. Jaiotzean Downen sindromea diagnostikatu ziotenean, bere familia São Paulora joan zen arreta mediko espezializatuaren bila. Ordutik aurrera, Débora fisioterapeuten, terapeuta okupazionalen eta logopeden arreta jasotzen hasi zen.

Eskola arruntetan ikasi zuen eta Iparraldeko Rio Grandeko Downen Sindromearen Elkarteak zuzendutako Ação Dignidade programan parte hartu zuen, gazteak lan merkatuan sartzeko prestatzen zituena. Haur hezkuntzako irakasle bihurtu zen eta desgaitasuna duten pertsonen eskolan eta gizartean inklusioaren aldeko borrokari eskaini zion bere burua. Hitzaldiak ere ematen ditu Brasilgo eta nazioarteko biltzarretan, hala nola Portugalen eta Argentinan.

2013an Débora conta histórias haurrentzako liburua argitaratu zuen. Zortzi alegiaz osatuta dago, inklusioa, adiskidetasuna, eskuzabaltasuna, tolerantzia eta gizarte elkarrekintza bezalako gaiak jorratzen dituztenak.

2018an, Rio de Janeiroko Justizia Auzitegiko Marília Castro Neves epaileak sare sozial batean egindako iruzkin aurreiritzien jomuga bilakatu zen. Kasuak arreta nazionala piztu zuen.

 Sariak eta omenaldiak 

 2014an, hitzaldi bat eman zuen Nazio Batuen Erakundearen New Yorkeko egoitzan.
 2015ean, Diputatuen Ganberaren Darcy Ribeiro hezkuntza saria jaso zuen.
 2016ko Olinpiar eta Paralinpiar Jokoetako zuzi-eramaileetako bat izan zen.
 2018an, Tiradentes domina eta CLAUDIA saria jaso zituen Rio de Janeiroko Legegintza Biltzarrean.
 2019an, Turma da Mônicaren Donas da Rua proiektuak omenaldi bat egin zion.

 Lanak 

 Débora conta histórias (2013)

 Erreferentziak 

 Kanpo estekak 

Kategoria:Nataldarrak (Iparraldeko Rio Grande)
Kategoria:Brasilgo irakasleak
Kategoria:Emakume irakasleak
Kategoria:Desgaitasuna duten irakasleak
Kategoria:Brasilgo haur literaturako idazleak
Kategoria:Portugesezko idazleak
Kategoria:XXI. mendeko emakume idazleak
Kategoria:Desgaitasuna duten idazleak
Kategoria:Pertsona desgaituen eskubideen aldeko ekintzaileak
Kategoria:Brasilgo giza eskubideen aldeko ekintzaileak
Kategoria:Giza eskubideen aldeko emakumeak
Kategoria:Desgaitasuna duten aktibistak
Kategoria:Desgaitasuna duten brasildarrak
Kategoria:Downen sindromea duten pertsonak